ועדת העבודה, הרווחה והבריאות, כנסת 18, פרוטוקול מספר 302, 2010-06-16 10:00

חיים כץ: בוקר טוב.

חיים כץ: יום רביעי, ד' בתמוז התש"ע, ה-16 ביוני 2010, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תקנות הפיקוח על מוסדות לטיפול במשתמשים בסמים (תנאי קבלה ושהייה של המטופלים במוסד משולב) (תיקון), התש"ע-2010.

חיים כץ: משרד הבריאות, מה יש לכם לומר על התקנות האלה?

אודיה איפרגן: אנחנו הגשנו את ההצעה הזאת לתיקון התקנות מתוך רצון קודם כל לעדכן מספר דברים שיתאימו למה שקורה בשטח והשינויים שהיו.

אודיה איפרגן: שנית, הדברים העיקריים בתקנות האלה, זה הנושא של ההכשרה שהעובד הסוציאלי צריך לעבור.

אודיה איפרגן: הדבר השלישי הוא נושא של הכנסת אפשרות של תקן של קרימינולוג במידה שיש יותר ממשרה אחת בתקן של העובדים הסוציאלים.

אודיה איפרגן: זאת אומרת, התקן הראשון יהיה עובד סוציאלי ועליו יש אפשרות שיהיה גם קרימינולוג.

אודיה איפרגן: עד כאן.

אודיה איפרגן: אלה למעשה הדברים.

חיים כץ: אנחנו נקרא את התקנות.

יעקובית ישפה: תקנות הפיקוח על מוסדות לטיפול במשתמשים בסמים (תנאי קבלה ושהייה של מטופלים במוסד משולב) (תיקון), התש"ע-2010 בתוקף סמכותנו לפי סעיפים 5 ו-14 לחוק הפיקוח על מוסדות לטיפול במשתמשים בסמים, התשנ"ג-1993 (להלן – החוק), לאחר התייעצות עם השר הממונה על ביצוע חוק הרשות הלאומית למלחמה בסמים, התשמ"ח-1988, ובאישור ועדת העבודה, הרווחה והבריאות של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977, אנוח מתקינים תקנות אלה: 1.

יעקובית ישפה: תיקון תקנה 50 בתקנה 50 לתקנות הפיקוח על המעונות (תנאי קבלה ושהייה של מטופלים במעון שהוא מוסד לטיפול משולב), התשנ"ד-1994 (להלן – התקנות העיקריות), במקום תקנת משנה (ב) יבוא: "(ב) עובד סוציאלי יהיה בעל הכשרה מיוחדת בטיפול בנפגעי סמים המוכרת בידי השירות לטיפול בהתמכרויות במשרד הרווחה (להלן – הכשרה מוכרת).

יעקובית ישפה: עובד סוציאלי ללא הכשרה מוכרת, יידרש לצאת להכשרה המוכרת בשנה הראשונה לעבודתו, והשתתפות בהכשרה וסיומה יהיו תנאי להמשך העסקתו.

יעקובית ישפה: 2.

יעקובית ישפה: תיקון התוספת השנייה בתוספת השנייה לתקנות העיקריות – (א) בטור "תפקיד" שבטבלה, אחרי "עובד סוציאלי" יבוא הסימון "**".

יעקובית ישפה: (ב) בסופה יבוא: "** לפי תקנה 50(ב1) במוסד משולב שתקן העובדים המזערי בו כולל יותר ממשרה אחת של עובד סוציאלי, ומועסק קבו עובד סוציאלי אחד לפחות במשרה מלאה, יכול שיועסק גם מוסמך בקרימינולוגיה קלינית ביתרת התקן".

יעקובית ישפה: 4.

יעקובית ישפה: תחילה תחילתן של תקנות אלה שלושים ימים מיום פרסומן.

חיים כץ: אני מצביע על זה.

חיים כץ: מאחר שאני חבר הכנסת היחידי כאן, אני מאשר את התקנות.

חיים כץ: אנחנו עוברים לתקנות הפיקוח על מעונות (תנאי קבלה ושהייה של מטופלים במעון שהוא מוסד לטיפול סוציאלי) (תיקון), התש"ע-2010.

אודיה איפרגן: התקנות האלה הן לגבי מעון שהוא מוסד לטיפול סוציאלי.

אודיה איפרגן: מדובר במעון שהוא לא משולב אלא המטופלים למעשה עברו כבר גמילה ואין את העניין הרפואי.

אודיה איפרגן: יש לנו מספר תיקונים בתקנות האלה.

אודיה איפרגן: קודם כל, כמו גם בתקנות הקודמות, יש את הנושא של ההכשרה של העובדים הסוציאליים, את הנושא של העסקת הקרימינולוג הקליני ותיקונים נוספים.

אודיה איפרגן: יש תיקונים שנועדו להתאים.

חיים כץ: תעברי תיקון-תיקון.

אודיה איפרגן: בסדר.

חיים כץ: אולי ניגע בכמה תיקונים ספציפיים.

אלקנה אפרתי: הדבר הראשון שדיברנו לגביו הוא תקנה 11(ג) לגבי שינוי במספר המקומות אליהם אפשר להפנות.

חיים כץ: בסדר.

חיים כץ: תקנה 11(ג).

חיים כץ: תסבירי את התקנה.

אודיה איפרגן: אני מבקשת שהאגף המקצועי יתייחס לזה.

דבורה אלטוס: הסיבה שאנחנו שינינו את מספר האופציות האפשריות לתת למוסדות אחרים היא בגלל שבשטח אין מוסדות.

דבורה אלטוס: יש אפשרות במחלקות לשירותים חברתיים שזה סוציאלי ואמבולטורי.

חיים כץ: אנחנו לא נעגן לך את זה בתיקונים.

חיים כץ: שימצאו בשטח.

חיים כץ: אנחנו לא רוצים להוריד את זה.

דבורה אלטוס: אין בעיה.

חיים כץ: אין בעיה.

חיים כץ: זה יישאר כפי שהיה.

חיים כץ: אם אתם רוצים לשנות את התקנה הזאת, זה יישאר בדיוק כמו שהיה קודם לכן.

חיים כץ: היו שני מקומות ציבוריים.

אלקנה אפרתי: כן.

חיים כץ: יישארו שני מקומות ציבוריים.

אלקנה אפרתי: לפחות.

חיים כץ: הוועדה הזאת לא תעשה את מה שלא צריך לעשות.

חיים כץ: שהמדינה תטפל בעניינים האלה.

חיים כץ: אנחנו רוצים לעזור לאנשים האלה ולא לצמצם את הזכויות שלהם ועוד לתת לזה כאן אישור.

דבורה אלטוס: בסדר.

דבורה אלטוס: אנחנו חוקקנו את התקנות האלה בזמנו, כאשר לא ידענו מה יהיה המצב בשטח.

דבורה אלטוס: זה היה נשמע מאוד סביר לתת שלוש אופציות.

דבורה אלטוס: בפועל אין לתת.

חיים כץ: שניים ציבוריים.

חיים כץ: אחד פרטי ושניים ציבורי.

דבורה אלטוס: קודם היום, נכון.

חיים כץ: לא, עכשיו אתם רוצים להוריד ציבורי אחד.

דבורה אלטוס: לא.

דבורה אלטוס: פשוט אין מוסדות כאלה.

חיים כץ: בסדר.

חיים כץ: אנחנו לא נתקן את התקנה.

חיים כץ: אם לכם לא מפריע שיישאר מה שהיה, זה יישאר.

דבורה אלטוס: לא מפריע לנו.

דבורה אלטוס: ממש לא.

חיים כץ: יהיו כאן שניים.

חיים כץ: תרשום שניים.

אלקנה אפרתי: נשאר שניים.

חיים כץ: יישאר שניים ואחד.

אלקנה אפרתי: הנושא הבא הוא הנושא הרפואי שלמעשה נמצא בכמה תקנות.

אלקנה אפרתי: אולי תפרטו.

אלקנה אפרתי: יש גם נושא של חדרים וגם נושא של כוח אדם.

אלקנה אפרתי: אתמול הבנתי שלגבי האחות אולי כן מבטלים או לא מבטלים.

אודיה איפרגן: מתוך ראייה של מהותו של המוסד שאנחנו מדברים עליו, שהוא מוסד סוציאלי, והמדיניות המקצועית שלמעשה ההתייחסות למטופלים במוסדות האלה היא כאל אנשים בוגרים שהם בשלב מעבר לחיים הפרטיים שלהם, ההתייחסות היא כך שעד היום לפי התקן שהיה קיים, היה נדמה לי שמונה שעות שבועיות של רופא.

אודיה איפרגן: בפועל זה דבר שהוא לא נצרך מאחר שלמעשה כמו כל אדם בקהילה, אם יש איזושהי בעיה רפואית, הוא הולך לרופא הרלוונטי באמצעות קופת החולים.

חיים כץ: תסבירי את שמונה השעות השבועיות של רופא.

חיים כץ: למה נתנו שמונה שעות שבועיות?

חיים כץ: אני מכיר את המשרדים הממשלתיים.

חיים כץ: עד שהם נותנים תקן, מישהו יורק דם.

חיים כץ: הם לא באו סתם כך ואמרו שנותנים שמונה שעות.

חיים כץ: אם הם נתנו שמונה שעות, היו זקוקים לשלושים שעות.

חיים כץ: אני מכיר אותם.

חיים כץ: אני עובד מולם כל יום בכל דבר ואני רואה.

חיים כץ: למה להוריד את התקן?

אודיה איפרגן: אני רוצה לציין שברוב המוסדות, לפחות הפרטיים, זה לא שהמדינה נותנת תקן אלא היא דרשה כתנאי לאישור הפיקוח.

חיים כץ: למה היא דרשה?

אודיה איפרגן: כי אז התפיסה הייתה שיש צורך ברופא.

אודיה איפרגן: היום התפיסה המקצועית היא, וזה גם מה שקורה בשטח, שלמעשה אין בכלל שימוש ברופא וזאת הוצאת כספים מיותרת כי ממילא כל אחד הולך, כפי שכל אדם אחר בקהילה, לרופא בקופת חולים.

חיים כץ: מה היה תפקיד הרופא במקום?

חיים כץ: מה עשה הרופא?

חיים כץ: נתת הרצאה שלא צריך, אז בואי תסבירי לי את מה הוא עשה במקום ושאת יודעת שלא צריך את זה.

אודיה איפרגן: אני לא יודעת לענות על זה.

חיים כץ: אז מאיפה את יודעת שלא צריך?

חיים כץ: אמרו לך להגיד שלא צריך?

אודיה איפרגן: זה מה שהגורמים המקצועיים אמרו.

חיים כץ: אנחנו לא מוכנים לוותר על שמונה השעות של רופא.

חיים כץ: אנחנו לא מוכנים לוותר על שמונה השעות של רופא.

אלקנה אפרתי: ההמשך של זה הוא כמובן חדר המרפאה.

אודיה איפרגן: הכל קשור.

אלקנה אפרתי: הכל קשור, הכל יחד.

אודיה איפרגן: אם אנחנו לא מבטלים את זה, כל מה שקשור לנושא הרפואי נשאר.

חיים כץ: נכון.

חיים כץ: נשאלת השאלה אם אתם רוצים להעלות את התקנות האלה כאשר אנחנו לא מוותרים ואומרים שכל ההורדות שאתם רוצים להוריד ולצמצם, יישארו.

אודיה איפרגן: אדוני, אנחנו צריכים לשקול את זה.

חיים כץ: תשקלו ותחזרו אלינו ואז תאמרו מה שאתם רוצים.

חיים כץ: אנחנו לא נאשר את התקנות עם כל הקיצוצים בהם אתם רוצים.

חיים כץ: אני יודע מה זה להשיג, למלא כוס חלב לוקח הרבה מאוד זמן.

חיים כץ: לשפוך אצלכם, זה בא בקלות.

אודיה איפרגן: אדוני, אם יורשה לי להבהיר.

אודיה איפרגן: קודם כל, אני חוזרת ומבקשת אם אפשר יהיה באמת לתת לאנשי המקצוע להסביר מה עשה הרופא.

אודיה איפרגן: דווקא אנחנו במקום שאין שום אינטרס למדינה, הרי ברוב המקרים גם המימון בא מכיס המדינה.

אודיה איפרגן: מדובר בראייה מקצועית אמיתית שרואה את המוסדות האלה כמוסדות שנועדו לאנשים שהם בוגרים ועצמאים ואמורים להשתלב בקהילה.

חיים כץ: שנינו יודעים שהם לא בוגרים ולא עצמאים.

אודיה איפרגן: אבל אדוני, יש אחריות וזה דבר שרצינו לציין – ובטעות הוא לא צוין – שבין התפקידים של מנהל המעון זה גם להפנות את המטופל לטיפול רפואי במידת הצורך.

אודיה איפרגן: זאת אומרת, לא רק אשפוז שנכנס בטעות אלא גם הפניה וזה מה שקורה בפועל.

אודיה איפרגן: פתאום למטופל יש בעיה מסוג אחד, ולמטופל אחר בעיה מסוג אחר.

אודיה איפרגן: רופא כללי שנמצא במעון לא יכול לענות לדברים האלה.

איריס פלורנטין: הוא גם לא עונה היום.

איריס פלורנטין: הוא מוציא אותם החוצה.

איריס פלורנטין: היום שולחים אותם החוצה, לקופות החולים.

איריס פלורנטין: זה נעשה באופן קבוע.

איריס פלורנטין: זאת רוטינה.

חיים כץ: אתם תשבו עם היועצים המשפטיים של הוועדה.

חיים כץ: המגמה שלנו, חד משמעית, לא לוותר על הטיפולים הרפואיים, על שהיית הרופא, על המרפאה.

חיים כץ: שבו ותגיעו לנוסח, ואז נשב ונדון בו.

חיים כץ: זמן חברי הכנסת הוא בטל, אבל הזמן שלכם הוא זמן יקר ואני בטח לא רוצה להשחית את זמנכם כי בזמן הזה אתם יכולים לעשות הרבה דברים מועילים ולתרום.

חיים כץ: שבו עם היועצים המשפטיים של הוועדה.

חיים כץ: את התקנה הזאת אנחנו לא נאשר היום.

חיים כץ: תודה רבה, הישיבה נעולה.